title: Решение (ЕС) 2017/103 на Европейската централна банка от 11 януари 2017 година за изменение на Решение (ЕС) 2016/948 относно изпълнението на програмата за закупуване от корпоративния сектор (ЕЦБ/2017/4)

text:
               20.1.2017

               BG

               Официален вестник на Европейския съюз

               L 16/57

         РЕШЕНИЕ (ЕС) 2017/103 НА ЕВРОПЕЙСКАТА ЦЕНТРАЛНА БАНКА
   от 11 януари 2017 година
   за изменение на Решение (ЕС) 2016/948 относно изпълнението на програмата за закупуване от корпоративния сектор (ЕЦБ/2017/4)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:

               (1)

               С Решение (ЕС) 2016/948 на Европейската централна банка (EЦБ/2016/16) (1) беше създадена програмата за закупуване от корпоративния сектор (ПЗКС). Заедно с третата програма за закупуване на обезпечени облигации, програмата за закупуване на обезпечени с активи ценни книжа и програмата за закупуване на активи на публичния сектор на вторичните пазари ПЗКС е част от разширената програма за закупуване на активи (ПЗА). С ПЗА се цели да се подобри допълнително трансмисията на паричната политика, да се улесни предоставянето на кредити за икономиката на еврозоната, да се облекчат условията за заемане на средства от домакинствата и фирмите и да се допринесе за това темпът на инфлацията да се доближи в средносрочен план до нива под, но близо до 2 % в съответствие с основната цел на Европейската централна банка (ЕЦБ) да поддържа ценова стабилност.

               (2)

               Закупуването на активи съгласно ПЗА е пропорционална мярка за намаляване на рисковете за прогнозата на динамиката на цените, тъй като в резултат от това ще се облекчат допълнително паричните и финансовите условия, включително тези, свързани с условията за заемане на средства от домакинствата и нефинансовите предприятия от еврозоната, като по този начин се подпомагат съвкупното потребление и инвестиционните разходи в еврозоната и в крайна сметка се допринася за доближаването на темпа на инфлацията до нива под, но близо до 2 % в средносрочен план. ПЗА е в пълно съответствие със задълженията на централните банки от Евросистемата по силата на Договорите, включително със забраната за парично финансиране, и не засяга функционирането на Евросистемата съгласно принципа за отворена пазарна икономика при свободна конкуренция.

               (3)

               В рамките на правомощието си да гарантира ценовата стабилност на 8 декември 2016 г. Управителният съвет реши, че с оглед на постигането на целите на ПЗА някои от параметрите ѝ следва да се изменят. Измененията са в съответствие с правомощията на Управителния съвет при провеждането на паричната политика, напълно са съобразени със задълженията на централните банки от Евросистемата по силата на Договорите и надлежно отразяват съображенията, свързани с управлението на риска.

               (4)

               По-конкретно, предвиденият срок за извършване на покупките съгласно ПЗА следва да бъде удължен до края на месец декември 2017 г. или за по-дълго, ако е необходимо, и при всяко положение до момента, в който Управителният съвет забележи устойчива корекция в тренда на инфлацията, която отговаря на целта му да постигне темп на инфлация под, но близо до 2 % в средносрочен план.

               (5)

               Ликвидността, предоставяна на пазара чрез комбинираните месечни покупки съгласно ПЗА, следва да продължи да бъде в размер на 80 милиарда евро до края на месец март 2017 г. От месец април 2017 г. стойността на комбинираните месечни покупки съгласно ПЗА следва да бъде 60 милиарда евро до края на месец декември 2017 г. или за по-дълго, ако е необходимо, и при всяко положение до момента, в който Управителният съвет забележи устойчива корекция в тренда на инфлацията, която отговаря на целта му по отношение на инфлацията. Ако междувременно прогнозата се влоши или ако финансовите условия станат несъвместими с по-нататъшно развитие към устойчива корекция в тренда на инфлацията, Управителният съвет възнамерява да увеличи размера и/или срока на програмата.

               (6)

               С цел да се гарантира непрекъснатото нормално извършване на покупките през предвидения срок, съгласно ПЗА следва да се разрешат, доколкото са необходими, покупките на ценни книжа, чиято доходност до падежа е под лихвения процент по депозитното улеснение на ЕЦБ.

               (7)

               Поради това Решение (ЕС) 2016/948 (ЕЦБ/2016/16) следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Изменение
   В член 2 от Решение (ЕС) 2016/948 (ЕЦБ/2016/16) точка 5 се заменя със следното:

      „5.   Разрешават се покупките на номинални корпоративни облигации с отрицателна доходност до падежа (или с най-ниска възможна доходност), която е равна на лихвения процент по депозитното улеснение или го надхвърля. Доколкото са необходими, се разрешават покупките на номинални корпоративни облигации с отрицателна доходност до падежа (или с най-ниска възможна доходност), която е под лихвения процент по депозитното улеснение.“

   Член 2
   Влизане в сила
   Настоящото решение влиза в сила на 13 януари 2017 г.

      Съставено във Франкфурт на Майн на 11 януари 2017 година.

            За Управителния съвет на ЕЦБ

            Председател на ЕЦБ

         Mario DRAGHI

      (1)  Решение (ЕС) 2016/948 на Европейската централна банка от 1 юни 2016 г. относно изпълнението на програмата за закупуване от корпоративния сектор (ЕЦБ/2016/16) (ОВ L 157, 15.6.2016 г., стр. 28).


title: Решение (ЕС) 2015/1860 на Съвета от 13 октомври 2015 година за определяне на позицията, която трябва да се заеме от името на Европейския съюз в рамките на Съвместния комитет, създаден със Споразумението между Европейския съюз и Република Армения за улесняване на издаването на визи, във връзка с приемането на неговия процедурен правилник

text:
               17.10.2015

               BG

               Официален вестник на Европейския съюз

               L 273/9

         РЕШЕНИЕ (ЕС) 2015/1860 НА СЪВЕТА
   от 13 октомври 2015 година
   за определяне на позицията, която трябва да се заеме от името на Европейския съюз в рамките на Съвместния комитет, създаден със Споразумението между Европейския съюз и Република Армения за улесняване на издаването на визи, във връзка с приемането на неговия процедурен правилник
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 9 от него,
   като взе предвид Решение 2013/628/ЕС на Съвета от 22 октомври 2013 г. за сключване на Споразумението между Европейския съюз и Република Армения за улесняване на издаването на визи (1),
   като взе предвид предложението на Европейската Комисия,
   като има предвид, че:

               (1)

               Споразумението между Европейския съюз и Република Армения за улесняване на издаването на визи (2) („Споразумението“) влезе в сила на 1 януари 2014 г.;

               (2)

               С член 12 от Споразумението е предвидено, че страните създават Съвместен комитет от експерти („Комитетът“);

               (3)

               В член 12, параграф 4 от Споразумението е предвидено, че Комитетът утвърждава своя процедурен правилник;

               (4)

               Следователно е целесъобразно да се определи позицията, която трябва да се заеме от името на Съюза в рамките на Комитета, във връзка с приемането на неговия процедурен правилник,

         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Европейския съюз в рамките на Съвместния комитет, създаден със Споразумението между Европейския съюз и Република Армения за улесняване на издаването на визи, във връзка с приемането на неговия процедурен правилник, се основава на проекта на решение на Съвместния комитет, приложен към настоящото решение.
   2.   Незначителни технически корекции в проекта на решение могат да бъдат договаряни от представителите на Съюза в Съвместния комитет, без да е необходимо допълнително решение на Съвета.
   Член 2
   Настоящото решение влиза в сила в деня на приемането му.

      Съставено в Люксембург на 13 октомври 2015 година.

            За Съвета

            Председател

         J. ASSELBORN

      (1)  ОВ L 289, 31.10.2013 г., стр. 1.

      (2)  ОВ L 289, 31.10.2013 г., стр. 2.

      ПРОЕКТ
      РЕШЕНИЕ № …/2015 НА СЪВМЕСТНИЯ КОМИТЕТ, СЪЗДАДЕН СЪС СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И РЕПУБЛИКА АРМЕНИЯ ЗА УЛЕСНЯВАНЕ НА ИЗДАВАНЕТО НА ВИЗИ,
      от …
      относно приемането на неговия процедурен правилник
      СЪВМЕСТНИЯТ КОМИТЕТ,
      като взе предвид Споразумението между Европейския съюз и Република Армения за улесняване на издаването на визи („Споразумението“), и по-специално член 12, параграф 4 от него,
      като има предвид, че Споразумението влезе в сила на 1 януари 2014 г.,
      ПРИЕ НАСТОЯЩОТО РЕШЕНИЕ:
      Член 1
      Председателство
      Съвместният комитет („Комитетът“) се председателства съвместно от представител на Европейския съюз и представител на Република Армения.
      Член 2
      Задачи на Комитета
      1.   Съгласно член 12, параграф 2 от Споразумението Комитетът има по-специално следните задачи:

                  а)

                  наблюдение на прилагането на Споразумението;

                  б)

                  представяне на предложения за изменения или допълнения на Споразумението;

                  в)

                  разрешаване на спорове, свързани с тълкуването или прилагането на разпоредбите на Споразумението.

            2.   Комитетът може да постигне съгласие по препоръки, съдържащи насоки или най-добри практики, с цел да подпомогне прилагането на Споразумението.
      Член 3
      Заседания
      1.   Комитетът заседава когато е необходимо, по искане на една от страните, и най-малко веднъж годишно.
      2.   Страните се редуват при домакинството на заседанията, освен ако не е договорено друго.
      3.   Заседанията на Комитетасе свикват от съпредседателите.
      4.   Съпредседателите насрочват дата за заседанието и навреме обменят необходимите документи, за да се гарантира подходяща подготовка, по възможност 14 дни преди заседанието.
      5.   Страната — домакин на дадено заседание, решава логистичните въпроси.
      Член 4
      Делегации
      1.   Страните се уведомяват взаимно за планирания състав на делегациите си най-малко седем дни преди всяко заседание.
      2.   Европейският съюз се представлява от Комисията, подпомагана от експерти от държавите членки.
      Член 5
      Дневен ред на заседанията
      1.   Съпредседателите изготвят предварителен дневен ред за всяко заседание не по-късно от 14 дни преди заседанието. Предварителният дневен ред включва точките, за които не по-късно от 14 дни преди заседанието един от съпредседателите е получил искане за включване в дневния ред.
      2.   Всяка страна може да добавя точки към предварителния дневен ред по всяко време преди заседанието, ако другата страна се съгласи. Искания за добавяне на точки към предварителния дневен ред се изпращат в писмена форма и се уважават, доколкото е възможно.
      3.   Окончателният дневен ред се приема от съпредседателите в началото на всяко заседание. Точка, която не фигурира в предварителния дневен ред, може да бъде добавена към него, ако страните са съгласни, и се разглежда, доколкото е възможно.
      Член 6
      Протокол на заседанието
      1.   Проект на протокола се изготвя във възможно най-кратък срок от съпредседателя от страната — домакин на заседанието.
      2.   По правило за всяка точка от дневния ред в протокола се посочва следното:

                  а)

                  документите, представени на Комитета;

                  б)

                  изявленията, които страна е поискала да бъдат включени в протокола; както и

                  в)

                  взетите решения, отправените препоръки и приетите заключения по определена точка.

            3.   В протокола се посочват също лицата от съответните делегации, които са участвали, както и министерството, агенцията или институцията, които те представляват.
      4.   Протоколът се одобрява от Комитета на следващото му заседание.
      Член 7
      Решения и препоръки на Комитета
      1.   Комитетътвзема решения по взаимно съгласие на двете страни.
      2.   Решенията на Комитета носят наименованието „решения“, като следва сериен номер и описание на техния предмет. Посочва се и датата, на която решението поражда действие. Решенията се подписват от представители на Комитета, които са упълномощени да действат от името на страните. Решенията се съставят в два екземпляра, като текстовете на всяка от версиите са еднакво автентични.
      3.   Параграфи 1 и 2 се прилагат mutatis mutandis към препоръките на Комитета.
      Член 8
      Разноски
      1.   Всяка страна поема разноските, които е направила във връзка с участието си в заседанията на Комитета, включително разходите за персонал, пътните и дневните разходи и пощенските и телекомуникационните разходи.
      2.   Другите разноски, свързани с организирането на заседанията, по правило се поемат от страната — домакин на заседанието.
      Член 9
      Административни процедури
      1.   Освен ако Комитетът не реши друго, заседанията на Комитета не са публични.
      2.   Протоколите и другите документи на Комитета се третират като поверителни.
      3.   Участници, които не са длъжностни лица на страните и на държавите членки, могат да бъдат поканени по взаимно съгласие на двамата съпредседатели, като към тях се прилагат същите изисквания за поверителност.
      4.   Страните могат да организират публични брифинги или по друг начин да информират заинтересованите представители на обществеността за резултатите от заседанията на Комитета.
      Член 10
      Влизане в сила
      Настоящото решение влиза в сила в деня на приемането му.

               За Европейския съюз

               За Република Армения

      СЪВМЕСТНА ДЕКЛАРАЦИЯ, ПРИЛОЖЕНА КЪМ ПРОЦЕДУРНИЯ ПРАВИЛНИК
      За да гарантират трайното, хармонизирано и правилно прилагане на Споразумението, Република Армения, държавите членки и Европейската комисия осъществяват неофициални контакти в периодите между официалните заседания на Съвместния комитет с цел разрешаване на неотложните въпроси. На следващото заседание на Съвместния комитет те докладват за тези въпроси и неофициални контакти.


title: 2012/559/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел IX — Европейски надзорен орган по защита на данните

text:
               17.10.2012

               BG

               Официален вестник на Европейския съюз

               L 286/120

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел IX — Европейски надзорен орган по защита на данните
   (2012/559/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2010 година (1),

               —

               като взе предвид годишните отчети на Европейския съюз за финансовата 2010 година – (COM(2011) 473 – C7-0264/2011) (2),

               —

               като взе предвид годишния доклад на Европейския надзорен орган по защита на данните пред органа по освобождаване от отговорност относно вътрешните одити, осъществени през 2010 г.,

               —

               като взе предвид годишния доклад на Сметната палата за изпълнението на бюджета за финансовата 2010 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на ЕС,

               —

               като взе предвид член 314, параграф 10 и членове 317, 318 и 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A7-0093/2012),

               1.

               Освобождава от отговорност Европейския надзорен орган по защита на данните във връзка с изпълнението на бюджета за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 64, 12.3.2010 г.

      (2)  ОВ C 332, 14.11.2011 г., стр. 1.

      (3)  ОВ C 326, 10.11.2011 г., стр. 1.

      (4)  ОВ C 332, 14.11.2011 г., стр. 134.

      (5)  ОВ L 248, 16.9.2002 г., стр. 1.
    ---documentbreak---

               17.10.2012

               BG

               Официален вестник на Европейския съюз

               L 286/121

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2010 година, раздел IX — Европейски надзорен орган по защита на данните
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2010 година (1),

               —

               като взе предвид годишните отчети на Европейските общности за финансовата 2010 година – (COM(2011) 473 – C7-0264/2011) (2),

               —

               като взе предвид годишния доклад на Европейския надзорен орган по защита на данните пред органа по освобождаване от отговорност относно вътрешните одити, осъществени през 2010 г.,

               —

               като взе предвид годишния доклад на Сметната палата за изпълнението на бюджета за финансовата 2010 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на ЕС,

               —

               като взе предвид член 314, параграф 10 и членове 317, 318 и 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A7-0093/2012),

               1.

               Отбелязва, че в своя годишен доклад за 2010 г. Сметната палата отправя следната забележка: „Въпреки че специалното естество на изпълняваните от Европейския надзорен орган по защита на данните функции би могло да оправдае организирането на вътрешен конкурс [организиран в областите на правото, технологиите, човешките ресурси и секретарската помощ през 2009 г.], тази политика не трябва да се счита за еталон. Добрата практика е да се използват услугите на Европейската служба за подбор на персонал (EPSO), която редовно организира открити конкурси.“ (точка 7.32).

               2.

               Изразява задоволство, че през 2009—2010 г. ЕНОЗД организира в тясно сътрудничество с EPSO конкурс на общо основание в областта на защитата на данните с цел набиране на висококвалифициран персонал.

               3.

               Приветства факта, че въз основа на извършената одитна дейност Сметната палата заключава, че за годината, приключила на 31 декември 2010 г., плащанията за административни и други разходи на институциите и органите не са засегнати от съществени грешки; отбелязва, че вероятният процент грешки в областта на „административните разходи“ като цяло се оценява на 0,4 % (вж. точка 7.9, 7.10 и 7.32).

               4.

               Припомня, че през финансовата 2009 година Сметната палата е поискала от ЕНОЗД да прикани своите служители да предават редовно документите, доказващи тяхното лично положение; отбелязва, че междувременно ЕНОЗД е коригирал откритите грешки в рамките на декларацията за достоверност за 2009 г. през 2010 и 2011 г. и е въвел инструменти, които дават възможност за подобряване на управлението на надбавките; подчертава, че Сметната палата ще проследи напредъка в своя годишен доклад за 2011 г..

               5.

               Констатира, че през 2010 г. ЕНОЗД е разполагал с бюджетни кредити за поети задължения с общ размер от 7 104 351 EUR (7 000 000 EUR през 2009 г.) при степен на усвояване от 82,73 % (81,44 % през 2009 г.); подчертава, че бюджетът на ЕНОЗД е с чисто административен характер, като 65 % от средствата се изразходват за лицата, работещи в институцията (дял 1), а 35 % – за сгради, обзавеждане, оборудване и различни оперативни разходи (дял 2).

               6.

               Приканва ЕНОЗД да изготвя годишни бюджети, които съответстват на неговите нужди (само 75 % от бюджетните кредити по дял 1 са използвани през 2010 г.), и да осигури по-добро изпълнение на бюджета (точка 7.35).

               7.

               Отбелязва със задоволство, че препоръките, съдържащи се в докладите на Сметната палата и Комисията за финансовата 2009 година, са били изпълнени, както следва:

                           —

                           добавена е нова вътрешна система за финансова проверка във финансовия работен план,

                           —

                           назначен е счетоводен консултант,

                           —

                           въведен е централен регистър на изключенията, и

                           —

                           в момента се приема система за последваща проверка.

               8.

               Отбелязва дълбоката промяна, въведена в организацията на персонала през 2010 г., и иска да бъде информиран за резултатите от новото щатно разписание; в този контекст би искал в своя годишен доклад за дейността ЕНОЗД да представя също така последващите действия, предприети във връзка с препоръките на Парламента.

               9.

               Отбелязва, че създаването на сигурна електронна система за управление на досиетата представлява напредък; желае да бъде информиран за развитието в следващия годишен доклад за дейността.

               10.

               Отбелязва, че ЕНОЗД ще установи система за определяне на основните показатели за изпълнението в плана за управление („план за управление“) за 2012 г., както и таблица за отчитане на напредъка, така че постиженията на службата да могат да се измерват благодарение на система за сравнителна оценка („бенчмаркинг“); този план ще бъде оценен в рамките на годишния доклад за дейността за 2012 г..

               11.

               Отбелязва, че в годишния доклад за дейността за 2011 г. ще бъде включена отделна глава относно последващите действия във връзка с резолюцията на Парламента за освобождаване от отговорност във връзка с изпълнението на бюджета.

               12.

               Изисква към годишния доклад за дейността за 2011 г. да бъде добавена и подробна таблица за всички служители на ЕНОЗД, класифицирани по категория, степен, пол, участие в професионално обучение и националност.

      (1)  ОВ L 64, 12.3.2010 г.

      (2)  ОВ C 332, 14.11.2011 г., стр. 1.

      (3)  ОВ C 326, 10.11.2011 г., стр. 1.

      (4)  ОВ C 332, 14.11.2011 г., стр. 134.

      (5)  ОВ L 248, 16.9.2002 г., стр. 1.